**Az aranyagancsú szarvas - szlovák népmese**

Hol volt, hol nem volt, nem messze az erdőtől, egy tágas vadaspark udvarházában lakott egy öreg hölgy, akinek csak egy fia volt. Ez az ifjú eljárt vadászni, s amikor megtért a vadászatból hollófekete lován, az édesanyja mindig kijött elébe, hogy örömmel köszöntse, s bekísérje fiát a házba.

Amikor egyszer ez a fiatal úr sétál a vadaskertben, megpillant egy aranyagancsú szarvast. De milyen furcsa, hogy ez a szarvas nemhogy elmenekült volna előle, hanem mintha odacsábította volna az ifjút magához, amennyire csak lehet, annyira közel, de megfogni nem hagyta magát – többször is így incselkedett.

Blahoszláv – mert így hívták ezt az ifjút – hazament az íjáért és a nyílvesszőiért, fölnyergeltette hollófekete paripáját, s máris a szarvas nyomába eredt. A szarvas most nem maradt egy helyben, csak futott tovább és tovább, a kertből a rétre, a rétről az erdőbe. Blahoszláv mindvégig a nyomában maradt, s végül már olyan messzire jutott, hogy nem tudott kitalálni az erdőből.

Elgondolkodott, ugyan mitévő legyen, hazaforduljon-e vagy üldözze tovább az aranyagancsú szarvast. Elkezdte keresni a visszautat, de még sűrűbb bozótosba jutott, úgyhogy mást már nem is tehetett, mint hogy ment az aranyagancsú szarvas után, amely még mindig csábította, hogy kövesse csak.

Futottak hegyeken, völgyeken át, amikor az ifjú egyszer csak egy vár udvarán találta magát, amely körös-körül magas fallal volt körülvéve.

– De innen aztán már nem fogsz elszökni, te aranyagancsú átokfajzat! – Ezt gondolta magában Blahoszláv, és hollófekete lovát még egyszer oldalba bökte sarkantyújával, hogy a szarvast végre utolérje. A fáradt ló éppen térdre rogyott már, de még most is szolgálta urát, lábra állt, és futásnak eredt, amennyire tudott.

De csodák csodájára mi történt? Az ifjú a csodaszarvas közelébe ért, kifeszítette íját, a nyílvessző belefúródott az állat testébe, s abban a pillanatban a szarvas eltűnt!

Ahogy Blahoszláv odaért, ahol a szarvasnak nyoma veszett – mit látott? A kilőtt nyílvesszeje ott meredezett befúródva valami táblába. Arra pedig az volt fölírva, hogy lépjen csak be a várba, a lovát kösse be az istállóba, menjen föl a szobákba, és amit ott talál, vegye csak el, ne féljen semmitől.

– Na, hová jutottunk, lovacskám, jól nézünk mi ki – dünnyögte az ifjú a hollófeketének, amely elcsigázottan rogyadozott mellette. – Gyere, jó hátasparipám, csak találunk valami helyet magunknak éjszakára!

Bevezette a lovat az istállóba – hát ott mit talál? Zabot, szénát, szecskára vágott takarmányt, lucernaherét és minden jót, mi a ló szem-szájának ingere.

– Itt van, lovacskám, egyél, amit kívánsz, igyál, amennyit akarsz! – mondta Blahoszláv. Ő maga pedig elindult fölfelé a szobákba, ahol pedig az ő számára volt kikészítve mindenféle étek. Rögtön leült, evett, ivott, amennyi jólesett neki, annyit. Miután jóllakott, elgondolkodott:

– Hogy így elvesztegettem az egész napot e miatt a haszontalan szarvas miatt! Hanem az áldóját, igencsak szemrevaló volt! De most már egészen elfáradtam, csakhogy hová fogok itt lefeküdni?

Körülnéz, hát talál egy szép vetett ágyat. Mintha csak biztos lett volna benne, hogy az neki van készítve, levetkőzött, és máris belefeküdt. Mindenféle gondolat kavargott a fejében, s azzal elaludt. De jó éjszakát nem volt, aki kívánjon neki.

Kisvártatva három leányka jött az ágyához, és kezüket tördelve kezdték őt kérlelni, hogy három napot és három éjszakát töltsön el itt. Elmesélték neki, hogy ők egy királynak a leányai, és itt kell maradniuk mindaddig, amíg olyan ember nem jön ide, aki kiállja őértük a próbákat. Kérték, hogy legyen szíves hősiesen kibírni ezt a néhány éjszakát, majd pedig elmentek mellőle.

Akkor abban a szobában rögtön minden elkezdett rázkódni, hatalmas dörgés meg zörgés ébresztette föl az ifjút. Körülnéz, de nem lát semmit – különben is vaksötét van. Hanem egyszer csak az ágyához közelít valami fölismerhetetlen, rémületes lény, amely ütni-verni, tiporni kezdi őt, hogy levegőt is alig kap. De szerencsére ütött az óra, mikor minden kísértetnek haza kell térnie, és akkor Blahoszláv teljesen elgyötörten, csendben újra elaludt.

Reggel fölkelt, és a reggeli frustyikja már ott várta az asztalon. Megreggelizett, és megnézte, mit csinál a hollófekete. Annak jó dolga volt az istállóban, volt elege mindenből.

Blahoszláv ekkor elindult, hogy körülnézzen az egész épületben. Odament a kúthoz, amelyben szép tiszta víz csillogott. Hirtelen úgy megkívánta, hogy igyon belőle, hogy mindjárt lefeküdt, és szerette volna a szájával elérni vizet. Ám akkor a támaszkodó keze alatt beomlott a föld, neki pedig vizes lett a keze és a haja.

– Hát még vizet se tudok itt inni!

De igencsak megörült, amikor a kezére nézett, mert az ezüsttel volt bevonva, s ugyanúgy a haját is beezüstözte a kútnak a vize. Rögtön betekerte a kezét egy zsebkendőbe, s a haját is átkötötte, úgy ment tovább a kertbe, és ott is mindent megnézett magának. Amikor ez is megvolt, fölment a szobába, hogy megebédeljen.

Ebben a jólétben élt ott három napig. Éjjel azonban soha nem hagyták békén a kísértetek, s egyre borzasztóbbakat műveltek vele. Már elmenekült volna, ha eszébe nem jut, mit mondott neki a három leányka, hogy ha kitart, megmentheti őket.

A harmadik éjszakán, miután ismét elagyabulálták őt, eltűntek a kísértetek, Blahoszláv nem bírt már tovább abban a szobában maradni. Átment a kápolnába, hogy ott töltse el az éjszaka hátralévő részét. De annyira elgyötört volt, hogy elaludt a padban.

Ám egyszer csak meglátja álmában, hogy a három leányka belép a kápolnába. Előrejönnek, imádkoznak, majd az oltár előtt köszönetet mondanak, hogy végre megszabadultak az átok alól. Aztán a legfiatalabb odament az alvó Blahoszlávhoz, és a kardjára fölírta annak a várnak a nevét, ahol az ő apjuk, a király lakik, meg azt is, hogy ott megtalálja őt, a legkisebb királylányt is, ha meg akarja kapni. Azzal mindhárman elsiettek.

Ahogy Blahoszláv reggel fölébredt, elolvasta a kardra fölírt üzenetet, rögtön fölnyergelte a hollófekete lovacskát, s már nyargalt is a messze tájak felé, hogy mihamarabb megtalálja azt a királyi várat, ahol annak a három leánynak az apja lakik és uralkodik.

Amikor már közel járt a várhoz, eszébe jutott, hogy nem kéne lóháton bemenni. Gondolta, ki tudja, hogy ez az egész tényleg igaz volt-e, vagy csak álmában látta. És hogy megismerik-e majd, meg hogy a legkisebb királylány tényleg akarja-e őt.

Leszállt a lováról, és szabadon engedte, menjen, amerre neki tetszik. El is szaladt a hollófekete ló, hazafutott Blahoszláv édesanyjához, és boldogan nyerítve tudatta vele, hogy a fia él, s hogy miatta többet az anyja ne bánkódjon.

Blahoszláv pedig zsebkendőbe tekert kézzel és bekötött fejjel, gyalog ment be a várba, s ott elszegődött szolgálni. De mivel csak a konyhán volt rá szükség, hát kukta lett belőle – itt úgy mondták: kuchta. A tűzre kellett raknia folyton, és megcsinálni mindent, amit a szakács parancsolt neki. Ő azonban örömmel végezte, s már csak azt az órát várta, hogy találkozhasson a legkisebb királylánnyal.

A királykisasszonyok is lejártak a konyhába, ráadásul meghatározott rendben, minden héten másik tanult ott főzni. Amikor Blahoszláv bekerült a várba, azon a héten mindennap a legidősebb királylány járt a konyhába. És ahányszor lejött, megbámulta őt, mert elcsodálkozott, hogy ilyen jóképű legény kuktának áll be. De soha nem szólította meg a fiút, és ő sem a királylányt. S ugyanígy volt a középsővel is.

Ám ahogy a legfiatalabb királykisasszony kezdett a konyhába lejárni, már nem türtőztethette magát, és folyton csak azt a beezüstözött ujját mutogatta neki. Másnap már egy ezüst hajtincset is hagyott kilógni a kendő alól, hogy észre lehessen venni.

A királylány látta is bizony, de még nem mondott semmit. Csak a harmadik napon parancsolta meg a szakácsnak, hogy a kuktával küldje föl neki az ebédjét. És így is történt.

Amikor Blahoszláv belépett a legkisebb királylány szobájába, mindjárt észrevette, hogy innentől fogva már jó lesz minden. A leány ugyanabban a ruhában ült ott, mint amelyikben az elátkozott várban raboskodott. A fiú ismét megmutatta neki ezüstös ujjait és haját, a királylány pedig rögtön odaígérte magát, hogy a felesége lesz.

– Mindjárt tudtam, hogy hármótok közül te hívtál engem magad után aranyagancsú szarvas képében – mondta Blahoszláv, és megcsókolta a legkisebb királylányt. Aki aztán így szólt a fiúhoz:

– Meg kell várnod, amíg a nővéreim is találnak maguknak férjet. Mert ők is terád vártak. De ha megtalálták a hozzájuk illőt, a tiéd leszek.

Az ifjú megint bekötötte a kezét és a haját, és visszament kuktáskodni.

Nem sokkal később a király kihirdette, hogy a leányai ezen és ezen a napon fognak férjet választani maguknak, s akinek odadobják az aranykeszkenőjüket, ahhoz mennek feleségül. Ahogy ez a hír elterjedt az országban, összegyűltek a királyi várban a hercegi, grófi s bárói úrfiak, udvaroncok, kegyencek és princek. S már aznap fölsorakoztak az öreg király és a királykisasszonyok színe előtt.

A két idősebb nővér választott először, s mindketten odadobták keszkenőjüket annak a princnek, aki a leginkább tetszett nekik. A legkisebb királykisasszony hosszan válogatott, míg észre nem vette, hogy az a drága kukta szintén ott áll az ajtóban, és nézi, hogyan választanak ezek ott férjet maguknak. Rögtön neki adta oda a keszkenőjét.

A király igen megharagudott a kuktára, s ki akarta zavarni, hogy márpedig egy ilyen bekötött kezű, betekert fejű kukta nem lesz az ő veje. Ám a legény sehogy sem akart kimenni. Erre a király megragadta a fejét, és saját kezűleg akarta kilökni a trónteremből. De a nagy lökdösésben véletlenül letépte fejéről a kendőt, s akkor fölcsillant Blahoszláv ezüstös haja. Kiderült hát rögtön, hogy ő az az ifjú, aki kibírt az elátkozott várban három éjszakát, és megszabadította a királykisasszonyokat az átok alól.

Már csak Blahoszláv édesanyjáért és a hollófekete lovacskáért kellett elküldeni, azután hét határra szóló hármas lakodalmat csaptak, mindenki annyit evett és ivott, amennyit csak bírt.

Azóta is boldogan élnek mind, ha meg nem haltak.